Juhan Smuul

Juhan Smuul (1954. aastani Johannes Schmuul; 18. veebruar 1922 Koguva küla, Muhu saar – 13. aprill 1971 Tallinn) oli eesti proosakirjanik ja luuletaja.

Elukäik 
Juhan Smuul õppis 1930–1936 Piiri algkoolis, pärast seda lühikest aega Järvamaal Jäneda põllutöökoolis. Õpingud katkesid, kuna ta külmetus ja sattus näärmete põletikuga Tartu kliinikusse. Sellega tema formaalne haridustee ka piirdus.

Aastal 1941 mobiliseeriti Juhan Smuul Punaarmeesse, tervise tõttu rindele ei saadetud ning demobiliseeriti 1944 alguses.

Juhan Smuul oli kirjanduslik kaastööline Rahva Hääle toimetuses Leningradis. Lühikest aega töötas Sirbi ja Vasara toimetaja asetäitjana ning ajakirja Pioneer toimetajana Tallinnas.

Alates 1947. aastast oli Smuul vabakutseline kirjanik.

Aastatel 1951–1953 oli Kirjanike Liidu aseesimees ja esimees 1953–1971.

Juhan Smuul oli NSV Liidu Ülemnõukogu viienda ja kuuenda koosseisu ja Eesti NSV IV Ülemnõukogu koosseisu saadik. Aastail 1956–1958 oli ta EKP Keskkomitee liige.

Juhan Smuul tegi ajalehekorrespondendina või kirjanikuna kaasa ekspeditsioonid heeringalaevaga Põhja-Atlandile 1955, polaarekspeditsioonilaevaga Antarktisesse 1957–1958, uurimislaevaga Jaapani merele 1959 ja Teravmägedele 1960.

Looming 
 "Tormi poeg" (poeem, 1947)
 "Järvesuu poiste brigaad" (1948)
 "Poeem Stalinile" (1949)
 "Mina – kommunistlik noor" (1953)
 "Kirjad Sõgedate külast" (1955)
 "Jäine raamat" (reisipäevik, 1959)
 "Jaapani meri, detsember" (reisipäevik, 1963)
 "Muhulaste imelikud juhtumised Tallinna juubelilaulupeol" (1967)
 "Muhu monoloogid" (1968) 
Luulekogud
 "Karm noorus" (1946)
 "Et õunapuud õitseksid" (1951)
 "Mere ja taeva vahel" (1959)
Näidendid
 "Atlandi ookean" (1957)
 "Lea" (1960)
 "Kihnu Jõnn ehk Metskapten" (1965)
 "Polkovniku lesk ehk Arstid ei tea midagi" (1965)
 "Enne kui saabuvad rebased (Pingviinide elu)" (1969)

Tunnustus 
 1949 ja 1950 – Nõukogude Eesti preemia ("Poeemi Stalinile" eest)
 1952 – Stalini preemia
 1955 – Eesti NSV teeneline kirjanik
 1961 – Lenini preemia 
 1965 – Eesti NSV rahvakirjanik

Mälestuse jäädvustamine 

1971. aastal nimetati Liiva Algkool ümber Juhan Smuuli nimeliseks Muhu 8-klassiliseks Kooliks. Võru Rajooniraamatukogu nimetati ümber Juhan Smuuli nimeliseks Võru Rajooniraamatukoguks.

1972. aastal nimetati senine Eesti NSV kirjanduse aastapreemia ümber Juhan Smuuli nimeliseks kirjanduse aastapreemiaks.

1972. aastal nimetati tema järgi Eesti Kalatööstuse Tootmiskoondise Ookean traaler.

1973. aastal avati Muhul Koguval Kingissepa muuseumi filiaalina Juhan Smuuli muuseum.

1990. aastal avati Kadrioru pargis skulptor Tõnu Maarandi loodud Juhan Smuuli monument. Monument võeti maha 1996. aastal. 19. juulil 2006 ausammas taasavati Muhu saarel Koguva külas.

Juhan Smuuli järgi on nimetatud Juhan Smuuli tee Tallinnas Lasnamäel ja Juhan Smuuli tänav Kuressaares.

Isiklikku 

Juhan Smuul oli abielus algul tõlkija Ita Saksa ja siis luuletaja Debora Vaarandiga. Enne surma elas ta kolm-neli aastat koos raadio- ja soomekeelsete telesaadete toimetaja Ellen Noodaga, abielluda nad ei jõudnud. Tal ei olnud järeltulijaid.

Viited

Kirjandus 
 Ülo Tonts, "Juhan Smuul" (lühimonograafia). Sari Eesti kirjamehi. Eesti Raamat, Tallinn 1979
 Jaan Undusk, "Stalinismi müstilised ja maagilised märgid: Juhan Smuuli Poeem Stalinile oma retoorilises ümbruses" – Akadeemia 1994, nr. 9, lk. 1863
 Ülo Tuulik. "Valus valgus" (Juhan Smuul 75) – Postimees, 19. veebruar 1997.
 Teet Kallas. "Müüt ja elekter". (Juhan Smuuli komnoorte löökehitust kirjeldavast poeemist “Järvesuu poiste brigaad", 1948). – Postimees, 19. aprill 1999.

Välislingid 

 Juhan Smuulist Muhu Muuseumi kodulehel
 Lembit Remmelgas. Juhan Smuul unustas “Poeemi Stalinile” käsikirja Moskva rongi – Õhtuleht, 11. august 2000
 Toop õlut rahva- ja naljamees Juhan Smuuliga Eesti Päevaleht, 15. veebruar 2002
 Ajaloolane soovitab Smuuli tänava nime muuta DELFI.ee, 27. aprill 2010 
 Juhan Smuul – vastuoluline mees vastuolulisest lähiminevikust. Saarte Hääl, 18. aprill 2011.

Eesti kirjanikud
Eesti luuletajad
8. Eesti Laskurkorpuse koosseis
Eesti NSV rahvakirjanikud
Eesti NSV teenelised kirjanikud
Stalini preemia laureaadid
Lenini preemia laureaadid
Metsakalmistule maetud
Sündinud 1922
Surnud 1971